Title: กฎกระทรวงกำหนดหลักเกณฑ์การแบ่งส่วนราชการภายในสถานศึกษาที่จัดการศึกษาขั้นพื้นฐาน หรือส่วนราชการที่เรียกชื่ออย่างอื่น พ.ศ. 2547

กฎกระทรวง
กำหนดหลักเกณฑ์การแบ่งส่วนราชการภายในสถานศึกษา
ที่จัดการศึกษาขั้นพื้นฐาน
หรือส่วนราชการที่เรียกชื่ออย่างอื่น
พ.ศ. ๒๕๔๗[๑]

อาศัยอำนาจตามความในมาตรา
๘ และมาตรา ๓๔ วรรคสี่ แห่งพระราชบัญญัติระเบียบบริหารราชการกระทรวงศึกษาธิการ
พ.ศ. ๒๕๔๖ รัฐมนตรีว่าการกระทรวงศึกษาธิการออกกฎกระทรวงไว้ ดังต่อไปนี้

ข้อ ๑  ในกฎกระทรวงนี้
สถานศึกษา หมายความว่า
สถานศึกษาที่จัดการศึกษาขั้นพื้นฐานของรัฐ
แต่ละแห่งในสังกัดสำนักงานเขตพื้นที่การศึกษา
ส่วนราชการที่เรียกชื่ออย่างอื่น หมายความว่า
หน่วยงานการศึกษาของรัฐ แต่ละแห่งในสังกัดสำนักงานเขตพื้นที่การศึกษาที่มีอำนาจหน้าที่หรือมีวัตถุประสงค์ในการส่งเสริม
และสนับสนุนการจัดการศึกษาขั้นพื้นฐาน

ข้อ ๒ 
การแบ่งส่วนราชการภายในสถานศึกษาและส่วนราชการที่เรียกชื่ออย่างอื่น
ให้เป็นไปตามแนวทางดังต่อไปนี้
(๑)
สอดคล้องกับภารกิจหลักและรองรับการกระจายอำนาจการบริหารและการจัดการศึกษาจากสำนักงานคณะกรรมการการศึกษาขั้นพื้นฐานและกระทรวงศึกษาธิการ
(๒)
มีความเป็นเอกภาพในทางการบริหารจัดการ มีความยืดหยุ่น และพร้อมต่อการปรับเปลี่ยน
(๓)
มีกลไกในการประสานงานอย่างทั่วถึงและมีประสิทธิภาพทั้งภายในและภายนอกสถานศึกษาหรือส่วนราชการที่เรียกชื่ออย่างอื่น
(๔)
มุ่งผลสัมฤทธิ์ตามภารกิจ ความคุ้มค่า ลดขั้นตอนการบริหาร
เพิ่มประสิทธิภาพและประสิทธิผลการบริหารจัดการ
(๕)
คำนึงถึงความสัมพันธ์ที่เกื้อกูลต่อสัมฤทธิผลของคุณภาพการศึกษา ระดับ
และขนาดของสถานศึกษาหรือส่วนราชการที่เรียกชื่ออย่างอื่น จำนวนนักเรียน
ผู้รับบริการ และความเหมาะสมด้านอื่น

ข้อ ๓ 
ให้แบ่งส่วนราชการภายในสถานศึกษาและส่วนราชการที่เรียกชื่ออย่างอื่นเป็นกลุ่ม
และกลุ่มอาจแบ่งส่วนราชการเป็นกลุ่มงานหรือหน่วยงานที่เรียกชื่ออย่างอื่นที่มีฐานะเทียบเท่ากลุ่มงานได้
การกำหนดอำนาจหน้าที่ของส่วนราชการตามวรรคหนึ่งต้องสอดคล้องกับแนวทางตามข้อ
๒

ข้อ ๔  การแบ่งส่วนราชการตามข้อ ๓
ต้องได้รับความเห็นชอบจากสำนักงานเขตพื้นที่การศึกษาที่สถานศึกษาหรือส่วนราชการที่เรียกชื่ออย่างอื่นนั้นสังกัด
 ทั้งนี้
ตามระเบียบที่คณะกรรมการเขตพื้นที่การศึกษาแต่ละเขตพื้นที่การศึกษากำหนด

ให้ไว้
ณ วันที่ ๓๐ กรกฏาคม พ.ศ. ๒๕๔๗
อดิศัย  โพธารามิก
รัฐมนตรีว่าการกระทรวงศึกษาธิการ

อัมภิญา/พิมพ์
๑๑ กุมภาพันธ์
๒๕๕๑

ปิติวรรณ/ปรับปรุง
๒๙ มกราคม ๒๕๖๒

[๑] ราชกิจจานุเบกษา
เล่ม ๑๒๑/ตอนพิเศษ ๔๐ ก/หน้า ๓/๕ สิงหาคม ๒๕๔๗